華陰東泉同張處士詣藏律師兼簡縣內同官因寄齊中書
作者：李益
朝代：唐

paragraphs: 蒼崖抱寒泉，淪照洞金碧。
潛鱗孕明晦，山靈閟幽賾。
前峯何其詭，萬變窮日夕。
松老風易悲，山秋雲更白。
故人邑中吏，五里仙霧隔。
美質簡瓊瑤，英聲鏗金石。
煩君竟相問，問我此何適。
我因贊時理，書寄西飛翮。
哲匠熙百工，日月被光澤。
大國本多士，荆岑無遺璧。
高網彌八紘，皇圖明四闢。
羣材既兼暢，顧我在草澤。
貴無身外名，賤有區中役。
忽忽百齡內，殷殷千慮迫。
人生已如寄，在寄復爲客。
舊國不得歸，風塵滿阡陌。